Gee jou skryfdrome vlerke met Skryfnet!Daar is niks so frustrerend soos om met ’n goeie idee rond te loop en nie te weet hoe om dit behoorlik oor te dra nie. Gedurende grendeltyd het Maroela Media en Akademia besef dat daar baie Afrikaanssprekendes is wat graag wil stories skryf, maar nie ’n idee het waar om te begin nie. Só is Skryfnet, ’n splinternuwe Afrikaanse skryfskool, gebore wat al vir byna drie jaar deelnemers toerus met die gereedskap wat nodig is om met woorde te woeker. Die hulp van kenners, soos prof. Hans du Plessis, Madri Victor, Carina Diedericks-Hugo, Christien Neser en meer, is oor die afgelope paar jaar ingespan om ’n reeks skryfkursusse te ontwikkel wat aan ’n wye verskeidenheid behoeftes voldoen; of dit nou is om die basiese beginsels van skryf onder die knie te kry, of om lewe te gee aan ’n romantiese held of ’n feëverhaalgedroggie. Kursusse vind hoofsaaklik aanlyn via Akademia se afstandsleerplatform plaas, maar daar word ook verskeie werkswinkels aangebied vir skoliere en volwassenes wat hulle skryftalent wil ontgin, mediaverklarings wil saamstel wat die nuus haal of beter toesprake wil skryf. Skerp jou vaardighede op met Skryfnet. (Foto: Patrick Fore/Unsplash) Verder word daar ook jaarliks nuwe projekte aangepak om meer opsies te verseker. Vanjaar word daar byvoorbeeld vir die eerste keer ’n gemeenskapsjoernalistiekkursus aangebied wat ontwikkel is deur Maroela Media se kundige span. Dit word aangebied deur een van Akademia se bekwame lektore. Daar is ook ’n liedjieskryfkursus vir sangers wat graag hulle eie musiek wil skep. Buiten vir uitstaande studiemateriaal, word deelnemers ook op hulle skryfreis vergesel deur ’n fasiliteerder, wat sorgvuldig uitgesoek is om ekstra waarde tot die ervaring te voeg en waardevolle terugvoer te gee wat studente in die toekoms kan gebruik om beter te skryf. “Skryfnet is passievol oor ons taal en ons mense en wil graag aspirant-skrywers help om hulle potensiaal te ontgin en hul skryfdrome waar te maak. Wie weet, dalk kom die volgende topverkoper nog uit die pen van een van ons deelnemers,” sê Annelien van Basten, koördineerder van hierdie inisiatief. Vir meer inligting oor waarmee Skryfnet besig is, besoek www.skryfnet.co.za, e-pos [email protected] of volg ons op Facebook en Instagram.